Zmluva o dielo na dodanie, výsadbu a následnú starostlivosť o dreviny v extraviláne
uzavretá podľa § 536 a nasl. zákona č. 513/1990 Zb. Obchodný zákonník v znení neskorších predpisov 
(ďalej len ako „ObZ“)
(ďalej len ako „Zmluva“ v príslušnom gramatickom tvare)


Hlavné mesto Slovenskej republiky Bratislava, so sídlom Primaciálne nám. 1, 814 99 Bratislava, zastúpené: 
Ing. Tatiana Kratochvílová, prvá námestníčka primátora poverená na základe rozhodnutia  č. 6/2021 primátora Hlavného mesta Slovenskej republiky Bratislavy o podpisovaní písomností a právnych dokumentov, IČO: 00603481, 
DIČ: 2020372596, IČ DPH: SK2020372596, Bankové spojenie: Československá obchodná banka, a.s., 
číslo účtu (IBAN): SK37 7500 0000 0000 2582 9413, kontaktná osoba: Ing. Peter Štipák, peter.stipak@bratislava.sk, 
tel.: +421 2 59 356 631
(ďalej len ako „Objednávateľ” v príslušnom gramatickom tvare)

a
............., so sídlom .................., zastúpené ..................., IČO: .........., IČ DPH: ..............., Bankové spojenie: ................, IBAN: ............., kontaktná osoba: ................., konateľ
(ďalej len ako „Zhotoviteľ” v príslušnom gramatickom tvare)
(Objednávateľ a Zhotoviteľ spolu ďalej len ako „Zmluvné strany” v príslušnom gramatickom tvare a samostatne len ako „Zmluvná strana“ v príslušnom gramatickom tvare)

Preambula
Táto Zmluva sa uzatvára ako výsledok zadávania zákazky postupom podľa § 117 zákona č. 343/2015 Z. z. o verejnom obstarávaní v znení neskorších predpisov (ďalej len ako „ZoVO“). Zmluvné strany berú na vedomie, že Objednávateľ podľa § 11 odsek 1 ZoVO nesmie uzavrieť zmluvu, koncesnú zmluvu alebo rámcovú dohodu s uchádzačom, ktorý má povinnosť zapisovať sa do registra partnerov verejného sektora a nie je zapísaný v registri partnerov verejného sektora alebo ktorého subdodávatelia, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora. 
Zhotoviteľ prehlasuje, že je a počas celého trvania Zmluvy ostane zapísaný v registri partnerov verejného sektora v zmysle § 11 ZoVO. 
Zhotoviteľ sa zaväzuje zabezpečiť, aby každý jeho subdodávateľ, ktorý sa podieľa na plnení Zmluvy a má povinnosť zapisovať sa do registra partnerov verejného sektora, bol počas celého trvania Zmluvy zapísaný v registri partnerov verejného sektora v zmysle § 3 zákona č. 315/2016 Z. z. o registri partnerov verejného sektora a o zmene a doplnení niektorých zákonov, ak sa na neho povinnosť zápisu vzťahuje.

Článok I
Predmet Zmluvy
1. Predmetom tejto Zmluvy je vymedzenie právnych vzťahov medzi Zmluvnými stranami a úprava vybraných práv a povinností Zmluvných strán v súvislosti s dielom podľa tejto Zmluvy, najmä, nie však výlučne, zhotovenie a odovzdanie diela podľa tejto Zmluvy a zaplatenie ceny za dielo podľa tejto Zmluvy.
2. Tie práva a povinnosti Zmluvných strán, ktoré nie sú touto Zmluvou výslovne upravené sa spravujú všeobecne záväznými právnymi predpismi na území Slovenskej republiky, najmä, nie však výlučne ObZ.

Článok II
Miesto, termín a vykonanie Diela
1. Pre účely tejto Zmluvy sa dielom rozumie príprava pozemkov uvedených v odseku 3 tohto článku na výsadbu, dodanie výsadbového materiálu, výsadba a následná starostlivosť o dreviny v extraviláne na pozemkoch uvedených v odseku 3 tohto článku po dobu 36 mesiacov (ďalej len ako „Dielo“ v príslušnom gramatickom tvare).
2. Zhotoviteľ sa zaväzuje vykonať pre Objednávateľa Dielo, ktorého podrobná špecifikácia je uvedená v Prílohe 
č. 1 „Opis predmetu zákazky“ tejto Zmluvy.
3. Miestom plnenia predmetu tejto Zmluvy sú pozemky vo vlastníctve a správe Objednávateľa, a to v rozsahu vyznačenom v Prílohe č. 2 „Mapový podklad s vyznačením územia“ tejto Zmluvy. Tieto pozemky sú zapísané na: 
i. LV č. 5389, pozemky registra KN „E“, parc. č. 4209/1, o výmere: 1831 m2, druh pozemku: trvalý trávny porast, parc. č. 4208, o výmere: 287 m2, druh pozemku: trvalý trávny porast, parc. č. 4207/2, o výmere: 24905 m2, druh pozemku: trvalý trávny porast a LV č. 1706, pozemok registra KN „C“, parc. č. 2065/2, o výmere: 6488 m2, druh pozemku: orná pôda, k.ú. Vajnory – lokalita Račiansky potok, úsek 1 a 2; 
(ďalej len „pozemky“). Zhotoviteľ pozná a berie na vedomie stav pozemkov. Pre Zhotoviteľa je záväzné miesto    predmetu tejto Zmluvy určené v osobitnej písomnej objednávke vyhotovenej Objednávateľom v súlade so Zmluvou. 
4. Objednávateľ sa zaväzuje riadne a včas vykonané Dielo od Zhotoviteľa prevziať a zaplatiť Zhotoviteľovi dohodnutú odmenu vo výške a spôsobom uvedenými v článku III tejto Zmluvy.
5. Objednávateľ a Zhotoviteľ vykonajú spoločnú obhliadku pozemkov do 10, slovom desať, dní od nadobudnutia účinnosti tejto Zmluvy, termín obhliadky určí Objednávateľ. 
6. Zhotoviteľ je povinný do 10, slovom desať, dní od spoločnej obhliadky podľa odseku 5 tohto článku vypracovať časový harmonogram realizácie Diela (príprava pozemkov, výsadba, starostlivosť) a doručiť ho Objednávateľovi na kontaktné údaje uvedené v článku XII odsek 2 a v záhlaví tejto Zmluvy. Harmonogram výsadby písomne schválený Objednávateľom je pre Zhotoviteľa záväzný. Skutočný termín realizácie výsadby je Zhotoviteľ povinný oznámiť kontaktnej osobe Objednávateľa najmenej 7, slovom sedem, dní pred každým jej plánovaným termínom, pričom výsadba drevín podľa tejto Zmluvy sa musí ukončiť najneskôr do troch mesiacov od nadobudnutia účinnosti tejto Zmluvy a starostlivosť o dreviny sa bude realizovať priebežne až do skončenia účinnosti Zmluvy. 
7. Zhotoviteľ je povinný odovzdať Objednávateľovi vykonané čiastkové plnenie Diela, v súlade s harmonogramom podľa odseku 6 tohto článku Zmluvy, vždy do 5, slovom päť, dní od ukončenia prác preberacím protokolom podľa tejto Zmluvy. 
8. Zmluvné strany sú povinné poskytnúť si navzájom všetku potrebnú súčinnosť pri vykonaní Diela, najmä sa vzájomne informovať o všetkých skutočnostiach dôležitých pre riadne plnenie Zmluvy. Objednávateľ je v rámci súčinnosti povinný zabezpečiť pre Zhotoviteľa povolenia pre vjazd a státie na pozemkoch v nevyhnutnom rozsahu potrebnom na vykonanie Diela, vytýčenie hraničných bodov plôch a línií výsadby na pozemkoch pred termínom výsadby drevín, osadzovací plán umiestenia drevín uvedený v Prílohe č. 1 tejto Zmluvy, ktorého zmena musí byť vždy odkonzultovaná a písomne schválená Objednávateľom. 
9. Zhotoviteľ predloží pri podpise Zmluvy Objednávateľovi doklad, ktorým preukáže možnosť nakladania s komunálnymi odpadmi na území Objednávateľa, ktorým je overená kópia platnej zmluvy o nakladaní s komunálnymi odpadmi a drobnými stavebnými odpadmi v zmysle ust. § 81 odsek 13 zákona č. 79/2015 Z. z. o odpadoch a o zmene a doplnení niektorých zákonov v znení neskorších predpisov a Všeobecne záväzného nariadenia hlavného mesta Slovenskej republiky Bratislavy č. 6/2020 z 25. júna 2020 o nakladaní s komunálnymi odpadmi a drobnými stavebnými odpadmi na území Hlavného mesta Slovenskej republiky Bratislavy. 
10. V prípade, že Zhotoviteľ nezabezpečuje zhodnocovanie a zneškodnenie odpadov sám, preukáže, že pri plnení Zmluvy bude mať zabezpečené služby zariadenia na zhodnocovanie odpadov, služby spaľovne, služby zariadenia na zneškodňovanie odpadov. Zhotoviteľ preukáže splnenie týchto podmienok platným rozhodnutím orgánu štátnej správy v odpadovom hospodárstve, vydaným Zhotoviteľovi alebo jeho zmluvnému partnerovi. V takom prípade Zhotoviteľ predloží zmluvu alebo prísľub, ktorým môže byť zmluva o budúcej zmluve so subjektom, ktorý prevádzkuje zariadenie na zhodnotenie biologicky rozložiteľných odpadov zo zelene, zariadenie na energetické zhodnotenie a zneškodnenie komunálneho odpadu; doklad Zhotoviteľ doloží originálom alebo jeho úradne osvedčenou kópiou. 
11. Zhotoviteľ sa zaväzuje, že všetky práce na Diele vykoná v súlade s platnou legislatívou, predpismi a rozhodnutiami týkajúcimi sa prác v čase ich realizácie, najmä, ale nie výlučne so zákonom č. 543/2002 Z. z. o ochrane prírody a krajiny v znení neskorších predpisov (ďalej len „zákon o ochrane prírody a krajiny“), zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov (ďalej len „zákon o odpadoch“), STN 83 7010, STN 83 7016,  Arboristickým štandardom 1 - rez stromov, Arboristickým štandardom 4 - výsadba stromov a krov a ostatnými všeobecne záväznými platnými právnymi predpismi a technickými normami platnými v Slovenskej republike, ktoré súvisia s predmetom tejto Zmluvy, dodržiavať protipožiarne predpisy, predpisy týkajúce sa bezpečnosti práce a ochrany zdravia a majetku, pracovnoprávne predpisy z oblasti nelegálneho zamestnávania, ako aj všeobecne záväzné nariadenia Objednávateľa a príslušnej mestskej časti Objednávateľa. Zhotoviteľ je povinný tieto predpisy dodržiavať počas celej doby platnosti Zmluvy a zodpovedá za všetky prípadné škody vzniknuté v dôsledku ich porušenia (vrátane pokút udelených príslušnými orgánmi).
12. Dodávateľ sa zaväzuje, že ak bude miestom plnenia podľa tejto Zmluvy územie Objednávateľa v druhom a vyššom stupni ochrany v zmysle § 13 až § 16 zákona o ochrane prírody a krajiny, bude používať postupy,  ktoré nie sú v rozpore s príslušnými ustanoveniami tohto zákona.
13. Zhotoviteľ je povinný na vlastné náklady získať všetky potrebné povolenia, okrem uvedených v odseku 8 tohto článku Zmluvy, súvisiace so zhotovením Diela, najmä, nie však výlučne, povolenie na prepravou výsadbového materiálu.
Článok III
Odmena a platobné podmienky
1. Zmluvné strany sa dohodli, že Objednávateľ je povinný zaplatiť Zhotoviteľovi odmenu  za riadne a včas vykonané Dielo (ďalej len ako „Odmena“ v príslušnom gramatickom tvare) vo výške ................, slovom ..................., eur bez DPH, čo predstavuje sumu ..............., slovom ................., eur s DPH
2. Výška Odmeny je stanovená v zmysle § 3 zákona č. 18/1996 Z. z. o cenách v znení neskorších predpisov v súlade s vyhláškou MF SR č. 87/1996 Z. z., ktorou sa vykonáva zákon o cenách v znení neskorších predpisov a predstavuje odplatu za splnenie všetkých zmluvných záväzkov Zhotoviteľa vyplývajúcich zo Zmluvy a zahŕňa všetky náklady a výdavky Zhotoviteľa na splnenie Zmluvy, t.j. na riadne a včasné  zhotovenie a odovzdanie Diela, vrátane nevyhnutných úkonov, potrebného materiálu, náradia, mechanizmov, zdroja elektrickej energie a vody, zavlažovacieho zariadenia, personálnych nákladov, nákladov na subdodávky, dopravy a pod. ako aj primeraného zisku. Podrobná špecifikácia ceny Diela (položkový rozpočet) tvorí Prílohu č. 3 tejto Zmluvy Návrh na plnenie kritérií.
3. Zmluvné strany sa dohodli, že zálohové platby ani platbu vopred Objednávateľ Zhotoviteľovi neposkytne.
4. Podkladom pre úhradu Odmeny alebo jej časti je faktúra vystavená Zhotoviteľom po vzniku nároku Zhotoviteľa na zaplatenie Odmeny alebo jej časti podľa tohto článku a doručená Objednávateľovi na adresu jeho sídla uvedenú v záhlaví tejto Zmluvy. 
5. Prvú faktúru je Zhotoviteľ oprávnený vystaviť po doručení prvého preberacieho protokolu v zmysle článku IV odsek 5 tejto Zmluvy.
6. Každú faktúru na úhradu za starostlivosť o dreviny v zmysle harmonogramu, okrem poslednej faktúry, vystaví Zhotoviteľ vždy do 10.januára nasledujúceho kalendárneho roku a bude predstavovať cenu za povýsadbovú starostlivosť o dreviny v predchádzajúcom kalendárnom roku v súlade s Prílohou č.3 tejto Zmluvy.
7. Poslednú faktúru za vykonanie Diela Zhotoviteľ vystaví po doručení záverečného preberacieho protokolu v zmysle článku IV odsek 6 tejto Zmluvy.
8. Splatnosť faktúry je 30 dní odo dňa jej preukázateľného doručenia do sídla Objednávateľa. Povinnou prílohou faktúry je podpísaný preberací protokol a povinnou prílohou poslednej faktúry je podpísaný záverečný preberací protokol,  ktoré v súlade so Zmluvu preukazujú dodanie, vykonanie alebo poskytnutie plnenia, ktoré je predmetom fakturácie danou faktúrou. 
9. Faktúra musí spĺňať všetky náležitosti podľa zákona č. 222/2004 Z. z o dani z pridanej hodnoty v znení neskorších predpisov. Faktúry musia obsahovať aj nasledovné údaje: odvolávku na číslo Zmluvy, príp. dodatku, popis plnenia v zmysle predmetu zmluvy, harmonogramu a bankové spojenie. Ak faktúra nebude obsahovať správne údaje, Objednávateľ je oprávnený takúto faktúru vrátiť Zhotoviteľovi spolu s označením nedostatkov, pre ktoré bola vrátená.
10. Objednávateľ je oprávnený nesprávnu/neúplnú faktúru vrátiť Zhotoviteľovi na opravu/doplnenie v lehote jej splatnosti s uvedením dôvodov vrátenia a to aj opakovane.
11. V prípade vrátenia faktúry sa lehota splatnosti faktúry ruší a nová lehota splatnosti začne plynúť po preukázateľnom dourčení opravenej/doplnenej faktúry Objednávateľovi.
12. Ak Objednávateľ vráti faktúru Zhotoviteľovi v súlade s odsekom 9 tohto článku, lehota splatnosti faktúry sa zruší a nová lehota splatnosti začne plynúť dňom nasledujúcim po dni doporučeného doručenia opravenej alebo doplnenej faktúry do sídla Objednávateľa.
13. [bookmark: _Hlk47363433]Objednávateľ si splní svoj záväzok zaplatiť cenu bankovým prevodom fakturovanej sumy v prospech účtu Zhotoviteľa, ktorý je uvedený v Zmluve. Za deň zaplatenia fakturovanej sumy sa pre účely tejto Zmluvy považuje deň odpísania peňažnej sumy z účtu Objednávateľa na účet Zhotoviteľa.

Článok IV
Preberacie konanie 
1. Zhotoviteľ je povinný odovzdať Dielo alebo jeho ucelenú časť Objednávateľovi riadne a včas, tzn. bez vád a v lehote podľa tejto Zmluvy. Dielo nevykazuje vady ak kvalitatívne a kvantitatívne zodpovedá požiadavkám podľa tejto Zmluve a zároveň je v súlade so všeobecne záväznými právnymi predpismi. 
2. Zhotoviteľ odovzdá ucelenú časť Diela formou spoločnej fyzickej obhliadky a predložením preberacieho protokolu Objednávateľovi.
3. Dňom odovzdania ucelenej časti Diela podľa článku II odsek 7 tejto Zmluvy začína preberacie konanie. Preberacie konanie trvá najviac 14 dní od odovzdania preberanej ucelenej časti Diela. Počas preberacieho konania je Objednávateľ povinný skontrolovať preberanú ucelenú časť Diela a je oprávnený oznámiť Zhotoviteľovi skutočnosť, že preberaná ucelená časť Diela ma zjavné vady.
4. V prípade, že preberaná ucelená časť Diela má zjavné vady, Zhotoviteľ je povinný ich odstrániť a preberanú ucelenú časť Diela bez vád Objednávateľovi odovzdať v primeranej lehote poskytnutej Objednávateľom na odstránenie týchto vád, čím začína nové preberacie konanie.
5. Ak odovzdaná preberaná ucelená časť Diela nemá zjavné vady, Objednávateľ doručí bez zbytočného odkladu Zhotoviteľovi podpísaný preberací protokol, ktorý je podkladom na vystavenie faktúry a zároveň dňom jeho podpísania prechádza vlastnícke právo k preberanej ucelenej časti Diela na Objednávateľa.
6. Objednávateľ preberie starostlivosť o Dielo najneskôr 5 dní pred skočením účinnosti tejto Zmluvy formou záverečného preberacieho protokolu.
7. Pre vylúčenie pochybností, preberací protokol, záverečný preberací protokol a oznámenie o vadách podpisujú v mene Zmluvných strán ich kontaktné osoby podľa tejto Zmluvy.

Článok V
Vlastnícke právo a nebezpečenstvo škody
1. Zhotovené Dielo je vlastníctvom Zhotoviteľa až do dňa doručenia preberacieho protokolu podľa článku IV odsek 5 tejto Zmluvy.
2. Zmluvné strany sa dohodli, že vlastnícke právo k Dielu a nebezpečenstvo škody na Diele prechádza zo Zhotoviteľa na Objednávateľa dňom doručenia preberacieho protokolu podľa článku IV odsek 5 tejto Zmluvy.

Článok VI
Zodpovednosť za škodu
1. Zhotoviteľ zodpovedá za všetky škody, ktoré vzniknú Objednávateľovi alebo tretej osobe v dôsledku porušenia jej povinností, vyplývajúcich z tejto Zmluvy a všeobecne záväzných právnych predpisov. 
2. Zhotoviteľ je povinný začať aj ukončiť nápravu škody v termínoch určených v písomnom pokyne Objednávateľa. Ak Zhotoviteľ nezačne vykonávať nápravu vzniknutej škody podľa predchádzajúceho odseku v termíne určenom v písomnom pokyne Objednávateľa, alebo Objednávateľ bude mať dôvodné pochybnosti o schopnosti Dodávateľa vykonať nápravu vzniknutej škody,  je oprávnený vykonať nápravu treťou osobou na náklady Zhotoviteľa.
3. Zhotoviteľ je povinný nahradiť Objednávateľovi skutočne vzniknuté škody aj v prípade, že z jeho zavinenia došlo k odstúpeniu Objednávateľa od tejto Zmluvy.

Článok VII
Ďalšie práva a povinnosti Zmluvných strán
1. Zhotoviteľ je pri plnení svojich povinností podľa tejto Zmluvy viazaný pokynmi Objednávateľa, ktoré vyplývajú z tejto Zmluvy, najmä, nie však výlučne, z podrobnej špecifikácie Diela, ktorá je obsiahnuté v Prílohe č. 1 Opis predmetu zákazky tejto Zmluvy a jej podkladov.
2. Zhotoviteľ je povinný plniť si svoje povinnosti s primeranou starostlivosťou. Zhotoviteľ je pri zhotovení Diela povinný dodržiavať všeobecne záväzné právne predpisy Slovenskej republiky, všeobecne záväzné nariadenia, platné technické normy, bezpečnostné, hygienické a ďalšie všeobecne záväzné právne predpisy, ktoré súvisia s činnosťou pri zhotovení Diela. Ďalej sa Zhotoviteľ zaväzuje rešpektovať všetky povolenia týkajúce sa Diela a všetky rozhodnutia a stanoviská orgánov a dotknutých subjektov.
3. Zhotoviteľ je povinný upozorniť Objednávateľa bez zbytočného odkladu na zjavnú nesprávnosť a nevhodnosť pokynov Objednávateľa, ktoré nie sú v súlade so štandardizovanými odbornými postupmi v nadväznosti na povinnosti Zhotoviteľa vyplývajúce z článku II odsek 11 tejto Zmluvy.
4. V prípade, ak Zhotoviteľ splní povinnosť podľa odseku 3 tohto článku Zmluvy a Objednávateľ napriek upozorneniu na splnení pokynov písomne trvá, Zhotoviteľ nezodpovedá za vadné plnenie predmetu Zmluvy spôsobené nesprávnymi a nevhodnými pokynmi. Objednávateľ je povinný písomne potvrdiť, že na týchto pokynoch trvá. Ak Zhotoviteľ nesplnil povinnosť podľa odseku 3 tohto článku Zmluvy, zodpovedá za vady spôsobené plnením nevhodných pokynov daných mu Objednávateľom.
5. Zhotoviteľ sa zaväzuje kedykoľvek počas účinnosti tejto Zmluvy strpieť prítomnosť zodpovedného zástupcu alebo iného povereného zamestnanca Objednávateľa, ktorý môže kontrolovať výkon Diela a v prípade potreby môže upozorniť Zhotoviteľa na vadné plnenie a/alebo plnenie zastaviť a požadovať aj okamžitú nápravu, ak môže náprava predísť hroziacej škode.
6. Zhotoviteľ vyhlasuje, že sa v plnom rozsahu oboznámil s charakterom a rozsahom Diela v zmysle podmienok stanovených Objednávateľom a sú mu známe všetky technické, kvalitatívne a iné podmienky zhotovenia Diela. Zhotoviteľ vyhlasuje, že disponuje všetkými potrebnými odbornými znalosťami, právomocami, skúsenosťami a kompetenciami k tomu, aby uzavrel túto Zmluvu a splnil svoje záväzky z nej vyplývajúce, ako aj dostatočnými technickými, technologickými a personálnymi kapacitami potrebnými k riadnemu zhotoveniu Diela. Zhotoviteľ je zodpovedný za to, že práceneschopnosť, dovolenky a iná absencia personálu Zhotoviteľa alebo subdodávateľa neovplyvnia plnenie povinností Zhotoviteľa podľa tejto Zmluvy a nebudú sa považovať za zásah vyššej moci (vis maior).
7. Zhotoviteľ je povinný viesť záznamy o realizácii Diela, najmä o termínoch a o rozsahu zrealizovanej starostlivosti o dreviny, o zdravotnom stave, poškodení a úhyne drevín a o zrealizovaných opatreniach ( ďalej len „Hlásenie“). Hlásenie zasiela Zhotoviteľ Objednávateľovi mesačne, vždy do 10. dňa nasledujúceho kalendárneho mesiaca a Hlásenia za kalendárny rok sú povinnou náležitosťou faktúry podľa článku III odsek 6 tejto Zmluvy. 
8. Zhotoviteľ je povinný realizovať dosadbu drevín za podmienok a v zmysle Prílohy č. 1 tejto Zmluvy.
9. Zhotoviteľ je povinný zabezpečiť absolútnu súčinnosť s prípadnými ďalšími dodávateľmi Objednávateľa.
10. Zhotoviteľ je povinný dodržiavať opatrenia na ochranu majetku Objednávateľa a tretích osôb. 
11. Na krytie rizík súvisiacich s plnením predmetu Zmluvy sa Zhotoviteľ zaväzuje uzavrieť a udržiavať počas účinnosti tejto Zmluvy poistnú zmluvu zodpovednosti za škodu spôsobenú pri plnení predmetu Zmluvy Zhotoviteľom s limitom poistného plnenia najmenej 50.000, slovom päťdesiattisíc, eur. Poistenie nesmie byť uzavreté za nevýhodných podmienok a musí pokrývať zodpovednosť za akúkoľvek škodu spôsobenú činnosťou a/alebo nečinnosťou či opomenutím Zhotoviteľa pri plnení povinností podľa tejto Zmluvy Objednávateľovi a tiež zodpovednosť za škodu spôsobenú tretím osobám. Zmluvné strany sa dohodli, že Zhotoviteľ predloží k nahliadnutiu najneskôr v deň podpisu tejto Zmluvy Objednávateľovi poistný certifikát na poistenie zodpovednosti za škodu. Zhotoviteľ je povinný predložiť Objednávateľovi potvrdenie od príslušnej poisťovne o platnosti poistenia kedykoľvek počas účinnosti tejto Zmluvy, najneskôr do 3 dní od doručenia žiadosti Objednávateľom.
12. Zhotoviteľ je povinný dodržiavať všetky aplikovateľné pracovnoprávne predpisy v oblasti nelegálneho zamestnávania (ďalej len ako „Pracovnoprávne predpisy“ v príslušnom gramatickom tvare), predovšetkým zákon č. 311/2001 Z. z. Zákonníka práce v znení neskorších predpisov a zákon č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov.
13. Zhotoviteľ vyhlasuje, že si je plne vedomý všetkých povinností, ktoré pre neho z Pracovnoprávnych predpisov vyplývajú a zaväzuje sa ich dodržiavať počas celej doby platnosti tejto Zmluvy. 
14. Zhotoviteľ sa zaväzuje najmä zamestnávať zamestnancov legálne a neporušovať tak zákaz nelegálneho zamestnávania upravený v Pracovnoprávnych predpisoch.
15. Zhotoviteľ je v prípade, ak v návrhu na plnenie kritérií vo svojej ponuke uviedol, že do realizácie tejto Zmluvy zapojí študentov, je povinný zaistiť, aby sa v rámci odbornej študijnej praxe na realizácii Diela podieľal aspoň jeden študent počas celého trvania tejto Zmluvy. Splnenie tejto podmienky Zhotoviteľ doloží do 2 mesiacov odo dňa účinnosti tejto Zmluvy dokladom, ktorý preukazuje vzťah medzi študentom/školou a Zhotoviteľom, na základe ktorého sa bude na plnení tejto Zmluvy študent podieľať (napr. dohoda o brigádnickej práci študenta, dohoda o vykonaní práce, pracovná zmluva, zmluva so strednou odbornou školou) a zároveň dokladom, ktorý preukazuje, že touto osobou je študent  (napr. potvrdenie o návšteve školy).
16. Objednávateľ si vyhradzuje právo kedykoľvek v priebehu plnenia Diela požiadať Zhotoviteľa o preukázanie skutočnosti podľa predchádzajúceho bodu tohto článku Zmluvy a Zhotoviteľ je povinný túto skutočnosť preukázať do 10 pracovných dní odo dňa doručenia žiadosti Objednávateľa.
17. V prípade, ak počas plnenia Diela dôjde k ukončeniu vzťahu medzi Zhotoviteľom a študentom/školou, Zhotoviteľ je povinný v lehote do 15 pracovných dní zabezpečiť splnenie povinnosti podľa bodu.15 tejto Zmluvy novým študentom/školou. O tejto skutočnosti je Zhotoviteľ povinný informovať Objednávateľa písomne.
18. V prípade, ak Zhotoviteľovi vznikne povinnosť registrácie v zmysle ust. zákona č. 315/2016 Z. z. o registri partnerov verejného sektora a o zmene a doplnení niektorých zákonov, je ten povinný vznik tejto povinnosti oznámiť písomne Objednávateľovi a zároveň zdokladovať splnenie povinnosti registrácie. Povinnosť podľa predchádzajúcej vety platí primerane aj pre všetkých subdodávateľov Zhotoviteľa, prostredníctvom ktorých Zhotoviteľ zhotovuje Dielo. 

Článok VIII
Subdodávatelia
1. Ak bude Zhotoviteľ zabezpečovať plnenie predmetu zmluvy prostredníctvom subdodávateľov, zodpovedá za plnenie tak, akoby plnil on sám. Zhotoviteľ zodpovedá za odbornú starostlivosť pri výbere subdodávateľa a je povinný zabezpečiť, že subdodávatelia budú viazaní ustanoveniami tejto Zmluvy v rovnakom rozsahu ako Zhotoviteľ.
2. Zhotoviteľ je povinný v súlade s § 41 odsek 3 ZoVO najneskôr v čase uzavretia tejto Zmluvy uviesť údaje o všetkých známych subdodávateľoch a údaje o osobe oprávnenej konať za každého subdodávateľa. Zoznam subdodávateľov tvorí Prílohu č. 4 Zoznam subdodávateľov Zmluvy.
3. V prípade zmeny subdodávateľa je Zhotoviteľ povinný túto zmenu Objednávateľovi bezodkladne oznámiť, najneskôr v lehote do 3, slovom troch, pracovných dní a uviesť o ňom všetky údaje v zmysle Prílohy č. 4 tejto  Zmluvy. Zmenou subdodávateľa nie je dotknutá zodpovednosť Zhotoviteľa za plnenie povinností podľa tejto Zmluvy. Zhotoviteľ je oprávnený plniť povinnosti podľa tejto Zmluvy alebo jej časť ním navrhnutým novým subdodávateľom, ak ho Objednávateľ písomne oznámil.
4. Zhotoviteľ berie na vedomie, že každý subdodávateľ, ktorý sa podieľa na plnení predmetu Zmluvy musí spĺňať podmienku uvedenú v § 11.
5. Zhotoviteľ berie na vedomie, že právoplatné rozhodnutie o vyčiarknutí Zhotoviteľa, prípadne jeho subdodávateľa z registra partnerov verejného sektora alebo uložený zákaz účasti Zhotoviteľa, prípadne jeho subdodávateľov vo verejnom obstarávaní podľa §182 odsek 3 písm. b) a g) ZoVO, zakladá dôvod na ukončenie tejto Zmluvy odstúpením od Zmluvy v zmysle § 15 odsek 1 zák. č. 315/2016 Z. z. o registri partnerov verejného sektora a o zmene a doplnení niektorých zákonov.

Článok IX
Zodpovednosť za vady
1. Zhotoviteľ zodpovedá za to, že Dielo nemá v čase jeho odovzdania a prevzatia a počas záručnej doby žiadne vady.
2. Záručná doba na dreviny je 36, slovom tridsaťšesť, mesiacov, záručná doba na ostatný tovar je 24, slovom dvadsaťštyri, mesiacov a začínajú plynúť dňom doručenia preberacieho protokolu podľa článku IV odsek 5 tejto Zmluvy. Zhotoviteľ zodpovedá za vady, ktoré na vykonanom Diele vzniknú, alebo sa prejavia počas záručnej doby. 
3. Zhotoviteľ sa zaväzuje v záručnej dobe bezplatne odstrániť reklamované vady Diela bez zbytočného odkladu, najneskôr však v lehote 30 (tridsať) dní od doručenia reklamácie, ak sa Zmluvné strany nedohodnú inak.
4. V prípade, ak Zhotoviteľ v lehote na odstránenie vady neodstráni vadu Diela na svoje náklady, Objednávateľ je oprávnený vady odstrániť treťou osobou na náklady Zhotoviteľa.
5. Zaplatením zmluvnej pokuty sa Zhotoviteľ nezbavuje povinnosti odstrániť vady Diela. Objednávateľ sa zaväzuje Zhotoviteľovi písomne potvrdiť skutočnosť, že vada Diela bola odstránená, až po jej skutočnom odstránení.

Článok X
Sankcie
1. Zmluvné strany sa dohodli na nasledujúcich sankciách:
i. zmluvná pokuta vo výške 500, slovom päťsto, eur za každý deň omeškania Zhotoviteľa, ak Zhotoviteľ nesplní svoj záväzok zhotoviť Dielo alebo jeho ucelenú časť riadne a včas; predmetné ustanovenie neplatí, ak k omeškaniu dôjde z dôvodov na strane Objednávateľa, z dôvodu objektívne nepriaznivých poveternostných vplyvov alebo z dôvodov vis maior, 
ii. zmluvná pokuta vo výške 0,05% z dlžnej sumy za každý deň omeškania v prípade, ak sa Objednávateľ dostane do omeškania so zaplatením sumy fakturovanej Zhotoviteľom,
iii. zmluvná pokuta vo výške 500, slovom päťsto, eur za každý deň omeškania, ak Zhotoviteľ nesplní svoju povinnosť v termíne podľa článku II odsek 6 tejto Zmluvy, 
iv. zmluvná pokuta vo výške 500, slovom päťsto, eur za každý deň omeškania, ak Zhotoviteľ nesplní svoju povinnosť v termíne podľa článku VII odsek 7 tejto Zmluvy,
v. zmluvná pokuta vo výške 25 000, slovom dvadsaťpäťtisíc, eur 25 000, slovom dvadsaťpäťtisíc, ak Zhotoviteľ nesplní svoju povinnosť podľa článku VII odsek 18 tejto Zmluvy,
vi. zmluvná pokuta vo výške 130% sankcie uloženej kontrolným orgánom Objednávateľovi v súvislosti s porušením právnych predpisov, technických noriem a pod., 
vii. zmluvná pokuta vo výške 130 % výšky daňovej povinnosti, ak Objednávateľovi vznikne povinnosť uhradiť daň z pridanej hodnoty v zmysle ust. § 69b zákona č. 222/2004 Z. z. o dani z pridanej hodnoty, 
viii. zmluvná pokuta vo výške 500, slovom päťsto, eur za každý deň omeškania, ak Zhotoviteľ neodstráni vadu Diela v lehote podľa článku IX odsek 3 tejto Zmluvy; predmetné ustanovenie neplatí, ak k omeškaniu dôjde z dôvodov na strane Objednávateľa, z dôvodu objektívne nepriaznivých poveternostných vplyvov alebo z dôvodov vis maior,
ix. zmluvná pokuta vo výške 500, slovom päťsto, eur za každý deň omeškania, ak Zhotoviteľ nezačne a/alebo neukončí nápravu škody v lehote podľa článku VI odsek 2 tejto Zmluvy,
x. zmluvná pokuta vo výške 1000,00 (slovom tisíc) eur za každý aj začatý deň porušenia povinnosti Zhotoviteľa udržiavať počas trvania tejto Zmluvy v platnosti poistnú zmluvu podľa článku VII odsek 11 tejto Zmluvy.
xi. zmluvná pokuta vo výške 5000, slovom päťtisíc, eur v prípade, že Zhotoviteľ nedodrží povinnosť uvedenú v článku VII odsek 15, 16 a 17  tejto Zmluvy.
2. V prípade, ak Zhotoviteľ poruší inú povinnosť podľa tejto Zmluvy, ako je uvedená v odseku 1 tohto článku, je Objednávateľ oprávnený účtovať Zhotoviteľovi zmluvnú pokutu vo výške 1000, slovom tisíc, eur za každé porušenie povinnosti podľa tejto Zmluvy.
3. Zmluvné pokuty budú splatné na základe faktúr vystavených a preukázateľne doručených dotknutej Zmluvnej strane. Ustanovenia článku III tejto Zmluvy sa aplikujú primerane.
4. Objednávateľ je oprávnený započítať ktorúkoľvek zmluvnú pokutu účtovanú Zhotoviteľovi s existujúcim alebo budúcim záväzkom voči Zhotoviteľovi, a to aj z iného existujúceho alebo budúceho zmluvného vzťahu.
5. Zhotoviteľ nie je oprávnený započítať ktorúkoľvek zmluvnú pokutu účtovanú Objednávateľovi s existujúcim alebo budúcim záväzkom voči Objednávateľovi.
6. Objednávateľ je oprávnený postúpiť práva z tejto Zmluvy na tretiu osobu.
7. Zhotoviteľ nie je oprávnený postúpiť práva a povinnosti z tejto Zmluvy na tretiu osobu bez písomného súhlasu Objednávateľa.
8. Uhradením zmluvnej pokuty nárok na náhradu škody nie je dotknutý. Rovnako sa Zhotoviteľ zaplatením zmluvnej pokuty nezbaví zodpovednosti za vadu Diela.

Článok XI
Trvanie Zmluvy
1. Táto Zmluva sa uzatvára na dobu určitú, a to na 36, slovom tridsaťšesť, mesiacov odo dňa podpísania preberacieho protokolu na dodanie drevín Objednávateľom podľa článku IV odsek 5. tejto Zmluvy.
2. Pred uplynutím lehoty podľa článku XI odsek 1  tejto Zmluvy je túto Zmluvu možné ukončiť dohodou Zmluvných strán a odstúpením od Zmluvy.
3. Objednávateľ, okrem dôvodov na odstúpenie podľa ObZ, môže od tejto Zmluvy odstúpiť v prípade:
i. ak sa Zhotoviteľ dostane do omeškania s riadnym vykonaním Diela alebo jeho ucelenej časti o viac ako 30 (tridsať) kalendárnych dní;
ii. ak sa Zhotoviteľ dostane do omeškania s odstránením vád Diela alebo jeho ucelenej časti opakovane o viac ako 14 (štrnásť) kalendárnych dní;
iii. ak Zhotoviteľ poruší svoju povinnosť podľa článku VII odsek 18 tejto Zmluvy tejto Zmluvy, tzn. nesplní si svoju povinnosť registrácie,
iv. ak sa ktorékoľvek z vyhlásení Zhotoviteľa podľa článku VII odsek 12 tejto Zmluvy ukáže ako nepravdivé,
v. ak Zhotoviteľ poruší svoju povinnosť podľa článku VII odsek 11 tejto Zmluvy uzavrieť a udržiavať počas účinnosti tejto Zmluvy v platnosti poistnú zmluvu,
vi. ak nastanú okolnosti uvedené v článku XIII odsek 3 tejto Zmluvy, 
vii. ak Zhotoviteľ alebo jeho subdodávateľ neoprávnene manipuluje s Dôvernými informáciami,
viii. ak nastane výmaz Zhotoviteľa z registra partnerov verejného sektora alebo uloženie zákazu účasti Zhotoviteľa, prípadne subdodávateľa vo verejnom obstarávaní podľa § 182 odsek 3 ZoVO, 
ix. opakovaného udelenia sankcie kontrolným orgánom Objednávateľovi v súvislosti s porušením právnych predpisov, technických noriem a pod., 
x. opakovaného konania Zhotoviteľa, ktoré viedlo k začatiu správneho konania o uložení pokuty za správny delikt podľa § 117 zákona o odpadoch a/alebo podľa § 90 zákona o ochrane prírody a krajiny.
4. Zhotoviteľ, okrem dôvodov na odstúpenie podľa ObZ, môže odstúpiť od tejto Zmluvy, ak je Objednávateľ opakovane v omeškaní s plnením si svojich peňažných záväzkov podľa tejto Zmluvy o viac ako 30 dní.
5. Bez ohľadu na vôľu Zmluvných strán, k ukončeniu tejto Zmluvy dôjde tiež:
i. dňom právoplatnosti rozhodnutia príslušného súdu, ktorým súd vyhlási konkurz na majetok Zhotoviteľa,
ii. dňom právoplatnosti rozhodnutia príslušného súdu, ktorým súd zamietne návrh na vyhlásenie konkurz na majetok Zhotoviteľa pre nedostatok majetku,
iii. dňom právoplatnosti rozhodnutia príslušného súdu, ktorým súd povolí reštrukturalizáciu Zhotoviteľa,
iv. Zhotoviteľ ako obchodná spoločnosť bude zrušený bez likvidácie alebo Zhotoviteľ ako obchodná spoločnosť vstúpi do likvidácie,
v. zánikom Zhotoviteľa bez právneho nástupcu.
6. Odstúpenie od Zmluvy je účinné dňom  doručenia písomného oznámenia o odstúpení druhej Zmluvnej strane, ak nie je v odstúpení uvedený iný deň zániku tejto Zmluvy.
7. Odstúpenie od Zmluvy bez ohľadu na Zmluvnú stranu, ktorá od Zmluvy odstúpila, sa netýka práva odstupujúcej Zmluvnej strany na zaplatenie zmluvnej pokuty a náhrady škody spôsobenej porušením zmluvnej povinnosti, zodpovednosti za vady a plynutia záručnej doby.

Článok XII
Doručovanie
1. Pokiaľ nie je v tejto Zmluve uvedené inak, komunikácia medzi Zmluvnými stranami prebieha všetkými dostupnými komunikačnými prostriedkami, najmä, nie však výlučne, listovou zásielkou, elektronickou správou, telefonicky a osobne.
2. Zmluvné strany sa dohodli, že komunikácia Zmluvných strán týkajúca sa plnení povinností podľa tejto Zmluvy vrátane záväzných pokynov Objednávateľa, prebieha prostredníctvom zodpovedných osôb. Za zodpovedné osoby sú určené:
za Objednávateľa: Ing. Peter Štipák, peter.stipak@bratislava.sk
za Zhotoviteľa: meno, email
3. Listovú zásielku je možné doručovať prostredníctvom poštového podniku alebo kuriéra na adresu Zmluvnej strany uvedenú v záhlaví tejto Zmluvy. Za doručenú sa považuje každá listová zásielka, ktorá:
i. bola adresátom prevzatá dňom jej prevzatia,
ii. prevzatie bolo adresátom odmietnuté, dňom, kedy bolo prevzatie odmietnuté,
iii. bola uložená na pobočke poštového podniku, uplynutím tretieho dňa od uloženia, aj keď sa adresát s jej obsahom neoboznámil.
4. Elektronická správa sa považuje za doručenú deň nasledujúci po jej odoslaní na emailovú adresu podľa článku XII odsek 2 tejto Zmluvy a zároveň na emailovú adresu uvedenú v záhlaví tejto Zmluvy a to aj vtedy, ak sa adresát o jej obsahu nedozvedel. Uvedené neplatí, ak je odosielateľovi doručená automatická správa o nemožnosti adresáta oboznámiť sa so správou spolu s uvedením inej kontaktnej osoby.
5. V prípade vyhlásenia mimoriadnej situácie alebo mimoriadnej udalosti v zmysle zákona č. 42/1994 Z. z. o civilnej ochrane obyvateľstva v znení neskorších predpisov, alebo v prípade vyhlásenia vojny, vojnového stavu, výnimočného alebo núdzového stavu v zmysle ústavného zákona č. 227/2002 Z. z. o bezpečnosti štátu v čase vojny, vojnového stavu, výnimočného stavu a núdzového stavu v znení neskorších predpisov je možné doručovať tie písomnosti, ktoré môžu mať za následok vznik, zmenu alebo zánik práv a povinností Zmluvných strán vyplývajúcich z tejto Dohody aj prostredníctvom elektronickej schránky v zmysle zákona č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) (ďalej  len ako „Zákon o e-Governmente“ v príslušnom gramatickom tvare). Doručovanie písomností zaslaných prostredníctvom elektronickej schránky v zmysle Zákona o e-Governmente sa riadi príslušnými ustanoveniami tohto zákona.
6. Zmluvné strany sú povinné minimálne raz denne kontrolovať kontaktné emailové adresy.
7. Zmluvné strany sú povinné bez zbytočného odkladu oznámiť si navzájom akúkoľvek zmenu kontaktných údajov. Takéto oznámenie je účinné jeho doručením.

Článok XIII
Vyššia moc (vis maior), nepriaznivý poveternostný vplyv a mimoriadna udalosť
1. Objednávateľ a Zhotoviteľ nie sú povinní plniť povinnosti podľa tejto Zmluvy počas trvania okolností, ktoré vznikli nezávisle od vôle Zmluvných strán a ktoré vylučujú ich zodpovednosť podľa § 374 ObZ, za ktoré sa považuje napr. úradný zákaz obchodovať s určitými výrobkami v prípade epidémie, prírodnej udalosti, občianskej vojny, blokády, uloženia sankcií OSN (vis maior).
2. V prípade, ak okolnosti uvedené v odseku 1 tohto článku nastanú, Zhotoviteľ je oprávnený posunúť termín dodania Diela a Objednávateľ je oprávnený predĺžiť termín splatnosti faktúry o dobu trvania týchto okolnosti.
3. Ak okolnosti vylučujúce zodpovednosť (vis maior) trvajú dlhšie ako 6 mesiacov, každá Zmluvná strana je oprávnená jednostranne odstúpiť od tejto Zmluvy.
4. Zmluvné strany sa dohodli, že nepriaznivý poveternostný vplyv sa posudzuje individuálne v závislosti od plnenia predmetu Zmluvy a možnosti plniť vzhľadom na stav počasia. V prípade, ak v dôsledku nepriaznivého počasia je možné plniť, ale len za sťažených podmienok, časovo náročnejším a finančne nákladnejším spôsobom s rizikom vzniku škody a/alebo vadného plnenia, má sa za to, že poveternostné vplyvy sú nepriaznivé. Zhotoviteľ je povinný upozorniť na skutočnosť podľa predchádzajúcej vety Objednávateľa v súlade s článkom II odsek 8 tejto Zmluvy.
5. Za mimoriadnu udalosť sa považuje živelná pohroma alebo iná udalosť bezprostredne ohrozujúca život, zdravie, majetok alebo životné prostredie, napr. požiar, povodeň.

Článok XIV
Dôverné informácie a etická klauzula
1. Zmluvné strany sa zaväzujú zabezpečiť zachovanie mlčanlivosti svojich zamestnancov o všetkých informáciách, zistených na základe tejto Zmluvy, skutočnostiach týkajúcich sa činnosti druhej Zmluvnej strany a jej klientov, organizácie, prevádzky, ekonomiky, obchodu, výroby, know-how a informáciách, o ktorých sa Zmluvná strana dozvie v súvislosti so spracovaním dát Objednávateľa. Informácie takto získané sa zaväzujú nezneužiť, ako aj neumožniť prístup k týmto informáciám, a to aj po skončení účinnosti tejto Zmluvy. Zmluvné strany v tejto súvislosti preukázateľným spôsobom upozornia svojich zamestnancov na trestnoprávne, občianskoprávne, pracovnoprávne a iné dôsledky, vyplývajúce z porušenia tohto bodu Zmluvy.
2. Za dôverné informácie chránené podľa tohto článku sa nepovažuje informácia a/alebo dokument, ktorý je v dobe svojho zverejnenia verejne známy, alebo ktorý je verejne dostupný alebo sa stal verejne dostupným bez zavinenia Zmluvnej strany, alebo ktorý bol zverejnený v súlade so zákonom č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov, záväzným nariadením alebo rozsudkom, na požiadanie súdu alebo iného, v zmysle zákona, na to oprávneného úradu. 
3. Zhotoviteľ berie na vedomie, že je povinný dodržiavať všetky právne predpisy vzťahujúce sa k ochrane dát, ochrane osobných údajov, obchodnému tajomstvu, ako aj iné právne predpisy, ktorými je viazaný Objednávateľ.
4. V prípade, ak by Zhotoviteľ umožnil tretej osobe zásah do práv Objednávateľa sprístupnením dôverných informácií Objednávateľa v zmysle tohto článku Zmluvy, je Objednávateľ oprávnený požadovať od Zhotoviteľa zaplatenie zmluvnej pokuty vo výške 10 000, slovom desaťtisíc, eur, a to za každé jednotlivé porušenie. Uplatnením zmluvnej pokuty nie je dotknutý prípadný nárok na náhradu škody.
5. Ustanovenia predchádzajúcich bodov tohto článku platia aj po uplynutí doby platnosti Zmluvy, a to až do doby, kedy sa tieto informácie stanú verejne známymi.
6. Zhotoviteľ vyhlasuje, že vykonáva svoju činnosť v súlade so všeobecne záväznými právnymi predpismi, platnými normami a všeobecne uznávanými zásadami poctivého obchodného styku, pri zachovaní morálnych štandardov a dodržiavaní zásad obchodnej etiky. Zhotoviteľ sa zaväzuje, že sa zdrží akéhokoľvek konania, ktoré by mohlo byť zo strany tretích osôb považované za nemorálne, za konanie v rozpore s dobrými mravmi a v rozpore s obchodnou etikou. 

Článok XV
Záverečné ustanovenia
1. Táto Zmluva je vyhotovená v 5, slovom piatich, originálnych vyhotoveniach, z ktorých 3, slovom tri, sú určené pre Objednávateľa a 2, slovom dve, pre Zhotoviteľa.
2. Meniť alebo dopĺňať ustanovenia tejto Zmluvy je možné len na základe dohody Zmluvných strán formou písomných číslovaných dodatkov k tejto Zmluve, podpísaných oprávnenými zástupcami Zmluvných strán v súlade s § 18  ZoVO. 
3. Ak sa niektoré ustanovenie tejto Zmluvy stane neplatným či neúčinným, nedotýka sa to ostatných ustanovení tejto Zmluvy, ktoré zostávajú platné a účinné. Zmluvné strany sa v tomto prípade zaväzujú bezodkladne písomným dodatkom nahradiť neplatné alebo neúčinné ustanovenie novým ustanovením, ktoré zodpovedá pôvodne zamýšľanému účelu neplatného alebo neúčinného ustanoveniu a účelu tejto Zmluvy. Do doby uzavretia písomného dodatku platí zodpovedajúca úprava všeobecne záväzných právnych predpisov.
4. Právne vzťahy medzi Zmluvnými stranami sa riadia podmienkami a dojednaniami upravenými v tejto Zmluve a v podmienkach vyhláseného verejného obstarávania, ako aj príslušnými ustanoveniami ObZ a ostatných všeobecne záväzných právnych predpisov platných a účinných v SR.
5. V prípade rozporu medzi ustanoveniami textu tejto Zmluvy a ustanoveniami akejkoľvek prílohy tejto Zmluvy majú vždy prednosť ustanovenia textu Zmluvy.
6. Táto Zmluva nadobúda platnosť dňom jej podpísania obomi Zmluvnými stranami a účinnosť dňom nasledujúcom po dni jej zverejnenia na webovom sídle Objednávateľa podľa § 47a odsek 1 zákona č. 40/1964 Zb. Občiansky zákonník v spojení s §5a zákona č. 211/2000 Z. z. o slobodnom prístupe k informáciám.
7. Zmluvné strany vyhlasujú, že si Zmluvu riadne prečítali, jej obsahu porozumeli, uzatvárajú ju slobodne, nie v tiesni ani za nápadne nevýhodných podmienok, a na znak súhlasu s jej obsahom ju vlastnoručne podpisujú.
8. Neoddeliteľnou súčasťou tejto Zmluvy sú: 
Príloha č. 1: Opis predmetu zákazky
Príloha č. 2: Mapový podklad s vyznačením územia
Príloha č. 3: Návrh na plnenie kritérií
Príloha č. 4: Zoznam subdodávateľov




Zhotoviteľ
V Bratislave


................................................................
.......
....


Objednávateľ
V Bratislave


................................................................
Ing. Tatiana Kratochvílová
prvá námestníčka primátora























Príloha č. 1
Opis predmetu zákazky
Opisom predmetu zákazky je zabezpečenie dodania a výsadby 660 kusov drevín 
a starostlivosť o tieto vysadené dreviny počas 36 mesiacov v 1 lokalite extravilánu pozri – príloha č. 1 – v rámci územia hlavného mesta (ďalej ako „miesto plnenia“):
· lokalita „Račiansky potok, úsek 1 a 2“ – pozemky reg. E-KN, parc. č. 4209/1, 4208, 4207/2 a pozemok reg. C-KN, parc. č. 2065/2 v k.ú. Vajnory.

Požadované vlastnosti sadeníc drevín:
· celkový počet sadeníc je 660 ks – príloha č. 2 – a to dvojakej veľkosti:
· sadenice stromov s obvodom kmeňa 8-12 cm meraným vo výške 100 cm 
nad koreňovým krčkom a s minimálnou výškou 150 cm vrátane koruny meranou od koreňového krčka (ďalej ako „vzrastlé sadenice“),
· sadenice stromov s min. výškou 50 cm (ďalej ako „sadenice s výškou 
50 cm“),
v nasledujúcom druhovom zložení:


	Drevina LAT
	Drevina SLOV
	Vzrastlé sadenice:
 obvod kmeňa 
8-12 cm
	Sadenice 
s výškou 
50 cm
	SPOLU

	
	
	
	
	
	

	Acer campestre
	javor poľný
	0
	50
	50
	

	Acer platanoides
	javor mliečny
	0
	50
	50
	

	Malus domestica
	jabloň domáca
	0
	50
	50
	

	Pyrus communis
	hruška obyčajná
	0
	50
	50
	

	Juglans regia
	orech kráľovský
	0
	50
	50
	

	Prunus padus
	čremcha obyčajná
	0
	50
	50
	

	Fraxinus angustifolia
	jaseň úzkolistý
	0
	100
	100
	

	Morus alba
	moruša biela
	0
	100
	100
	

	Morus nigra
	moruša čierna
	0
	100
	100
	

	Populus tremula
	topoľ osikový
	20
	0
	20
	

	Prunus avium
	čerešňa vtáčia
	10
	0
	10
	

	Quercus frainetto
	dub balkánsky
	10
	0
	10
	

	Quercus robur
	dub letný
	20
	0
	20
	

	SPOLU
	60 ks
	600 ks
	660 ks
	

	
	
	
	
	



· všetky sadenice musia byť vitálne (životaschopné) v dobrej kondícii a musia spĺňať ukazovatele kvality podľa STN 83 7016 – Rastliny a ich výsadba,
· dodávateľ garantuje správnosť údajov na menovkách (druh, kultivar, veľkosť, kvalita, počet presadení, počet kusov v balení, celkový počet),
· sadenice stromov musia byť zdravé, bez známok poškodenia kmeňa a kostrových konárov, bez chorôb a škodcov, musia zodpovedať charakteristickým znakom daného taxónu, maximálny priemer rán bez kalusu 20 mm,
· všetky sadenice musia byť s koreňovým balom – kontajnerované,
· koreňový systém sadeníc musí byť bez deformácií, korene nesmú byť preschnuté, koreňový bal musí byť vo vzťahu k veľkosti dreviny primerane veľký, kompaktný 
a obsah kontajnera musí byť dostatočne prekorenený,
· kvalita a zloženie substrátu v kontajneri musí zodpovedať pestovateľským nárokom jednotlivých taxónov,
· genetický pôvod drevín musí byť v panónskom biogeografickom regióne, inak musí dodávateľ pôvod konzultovať s objednávateľom,
· sadenice musia mať základné ošetrenie proti ohryzu a iným formám ničenia zverou, chorobám, napadnutiu hmyzom a pod.,
· neprípustné sú sadenice vykazujúce známky preschnutia (napr. suché okraje listu), 
ak sú rastliny dodávané v olistenom stave (s prihliadnutím na aktuálne vegetačné obdobie),
· neprípustné sú sadenice vykazujúce akékoľvek čerstvé alebo nezahojené poškodenia kmeňa alebo vetiev, ak neboli spôsobené bežnými pestovateľskými zásahmi – výchovný rez a pod.,
· neprípustné je akékoľvek napadnutie rastlín chorobami alebo škodcami.


Technická špecifikácia dodávky a výsadby drevín:
· súčasťou dodávky a výsadby drevín je spoločná obhliadka lokality zmluvnými stranami v rámci miesta plnenia, ktorá sa uskutoční podľa požiadavky objednávateľa,
· dodávateľ vypracuje  písomný návrh časového harmonogramu výsadby, do 10 dní 
od prvotnej obhliadky lokality v rámci miesta plnenia,
· písomný návrh časového harmonogramu výsadby bude zaslaný e-mailom objednávateľovi na schválenie a písomným schválením objednávateľom sa stáva 
pre dodávateľa záväzným,
· súčasťou dodávky a výsadby drevín je príprava predmetnej lokality na výsadbu, ktorú vykoná dodávateľ v primeranom čase pred termínom výsadby, čo zahŕňa najmä odstránenie burín a náletov, kosenie, hĺbenie jám a pod.,
· o termíne skutočnej výsadby drevín bude dodávateľ písomne informovať objednávateľa zaslaním e-mailu minimálne týždeň pred jej realizáciou,
· dodávateľ môže poveriť dodaním a výsadbou stromov tretiu osobu, za činnosť takejto osoby však zodpovedá akoby tieto činnosti realizoval sám,
· o poverení tretej osoby bude dodávateľ písomne informovať objednávateľa zaslaním 
e-mailu najneskôr tri dni po poverení,
· dreviny musia byť vysadené vo vhodnom termíne vzhľadom na fenologické fázy vysádzaných drevín, no najviac do 3 mesiacov od nadobudnutia účinnosti zmluvy,
· súčasťou dodávky a výsadby drevín je doprava sadeníc, materiálu, náradia, mechaniznov, pracovníkov a ak je potrebné aj zdroja elektrickej energie na miesto plnenia,
· objednávateľ zabezpečí pre dodávateľa povolenie pre vjazd a státie na predmetnej lokalite v nevyhnutnom rozsahu na vykonanie výsadbových prác a starostlivosti o dreviny po výsadbe,
· výsadba drevín bude realizovaná podľa písomného a grafického návrhu na umiestnenie drevín, ktorý vypracoval objednávateľ – príloha č. 2 a 4 – ktorý je pre dodávateľa záväzný,
· objednávateľ zabezpečí vytýčenie hraničných bodov plôch a línií výsadby 
na mieste plnenia pred termínom skutočnej výsadby drevín,
· na vytýčených plochách zabezpečí dodávateľ rozmiestnenie drevín, ktoré bude vykonané  individuálne podľa osadzovacieho plánu na presné umiestnenie stromov podľa druhového zloženia, ktorý dodá objednávateľ – príloha č. 4,
· zmena v rozmiestnení drevín voči návrhu sa pri výsadbe môže uskutočniť len 
po osobnej konzultácii dodávateľa s objednávateľom,
· výsadba drevín bude realizovaná jamkovou sadbou – jamka musí byť dostatočne veľká tak, aby sa celá koreňová sústava zmestila do jamky bez obmedzenia a bude zasypaná pôdou získanou výkopom jamky,
· do sadbovej jamky je pre všetky dreviny nutné umiestniť látku zlepšujúcu pôdne vlastnosti a zadržiavanie vody v množstve podľa odporúčaní výrobcu,
· pri výsadbe je nutné postupovať podľa dokumentu ARBORISTICKÝ ŠTANDARD 4 - VÝSADBA STROMOV A KROV,
· počas výsadby bude aplikované tabletové hnojivo s postupným uvoľňovaním živín (N(celk.) 17,5%; P2O5 17,5%; K2O 10,5%; MgO 9%) v množstve:
· 3 kusy tabliet (3 x 10g) ku vzrastlým sadeniciam 
· a 1 ks tablety (1 x 10g) ku sadeniciam s výškou 50 cm,
do úrovne koreňov vysádzaných drevín (nie pod korene) alebo na okraj výsadbovej jamky (nie však bližšie ako 15 cm ku kmienku a maximálne 10 cm od priemeru koruny) – príloha č. 3, obr. 1,
· pri výsadbe budú umiestnené ku každej drevine osadzovacie koly z agátového dreva, inštalované vo zvislej polohe s montážou a ukotvením vzrastlej sadenice viazacou páskou – príloha č. 3, obr. 2 a 3 – nasledovne:
· ku vzrastlým sadeniciam: dva koly so šírkou min. 6 x 6 cm (resp. min. Ø 6 cm) vysoké 200 cm, spojené v spodnej i hornej časti drevenou priečkou a upevnené v zemi do hĺbky 50 cm,
· ku sadeniciam s výškou 50 cm: dva koly so šírkou min. 6 x 6 cm (resp. min. 
Ø 6 cm), vysoké min. 120 cm, upevnené v zemi do hĺbky 40-50 cm,
· všetky osadzovacie koly budú vopred ošetrené hydrofóbnym náterom,
· pre optimalizáciu zavlažovania bude okolo vysadených vzrastlých sadeníc vytvorená zavlažovacia misa s výškou steny 80 – 100 mm – príloha č. 3, obr. 4, 
· povrch substrátu okolo všetkých vysadených drevín bude zamulčovaný drevenou štiepkou z vŕby alebo topoľa, vrstvou hrubou min. 10 cm a vo vzdialenosti min. 50 cm od rastliny,
· dreviny budú hneď po výsadbe ošetrené proti ohryzu zverou:
· chemickou formou: repelent na ochranu sadeníc listnatých drevín proti zimnému poškodzovaniu odhryzovaním zverou aplikovaný podľa odporúčaní výrobcu, 
· a zároveň mechanickou formou – príloha č. 3, obr. 2 a 3 – nasledovne: 
· vzrastlé sadenice: ku kolom bude upevnené uzlové pozinkované lesnícke pletivo – príloha č. 3, obr. 5 – s výškou 120-150 cm, s hrúbkou drôtu 1,6-1,8 mm, hrúbkou okrajového drôtu 2,0-2,5 mm, šírkou oka 15 cm a zospodu zhustenou výškou oka,
· sadenice s výškou 50 cm: ku kolom bude upevnené šesťhranné pozinkované/PVC pletivo – príloha č. 3, obr. 6 –  so šírkou oka 
2,0-2,5 cm, výškou 100 cm z drôtu s hrúbkou 0,8 mm,
· zálievka bude k vysadených drevinám dodaná nasledovne:
· množstvo zálievky pre vzrastlé sadenice: 50 l/ks,
· množstvo zálievky pre sadenice s výškou 50 cm: 10 l/ks,
· súčasťou výsadby bude výchovný rez vysadených drevín podľa dokumentu ARBORISTICKÝ ŠTANDARD 1 – REZ STROMOV;
· súčasťou dodávky a výsadby drevín je odvoz vzniknutého odpadu, resp. mulčovanie zeleného odpadu,
· dodávka a výsadba stromov podlieha preberaciemu konaniu v mieste realizácie, ktorý vypracuje dodávateľ v dvoch vyhotoveniach,
· vlastnícke právo k vysadeným stromom prechádza na objednávateľa momentom podpísania preberacieho protokolu,
· dodávateľ je povinný pri preberacom konaní predložiť a odovzdať všetky platné doklady alebo podklady, ktoré sa všeobecne vyžadujú a súvisia s dodaním drevín a sú nevyhnutné pre zabezpečenie starostlivosti o dreviny,
· objednávateľ má právo vykonávať kontrolu dodania a výsadby drevín a starostlivosti 
o vysadené dreviny realizovanú dodávateľom prostredníctvom poverenej osoby.


Odborná starostlivosť o dreviny po výsadbe:
· pravidelná nevyhnutná odborná starostlivosť o každú vysadenú drevinu samostatne znamená činnosť minimálne v rozsahu podľa nižšie uvedených požiadaviek, resp. podľa potreby vo väčšom rozsahu, priebežne po dobu 36 mesiacov odo dňa podpísania preberacieho protokolu,
· miesto starostlivosti o vysadené dreviny: miesto plenenia,
· v starostlivosti po výsadbe je zahrnutá doprava spojená s poskytovaním starostlivosti o vysadené dreviny a s tým spojených úkonov,
· odborná starostlivosť o dreviny zahrňuje minimálne:
· sledovanie zdravotného stavu drevín a vyhodnocovanie vplyvu podmienok prostredia na ich zdravotný stav,
· pravidelné zavlažovanie po výsadbe bude nasledovné:
· v mesiacoch apríl, máj, september, október a november: zálievka 2 x 
za mesiac v množstve 50 l/ks pre vzrastlé sadenice a 10 l/ks pre sadenice s výškou 50 cm,
· v mesiacoch jún, júl, august: zálievka 4 x za mesiac v množstve 50 l/ks pre vzrastlé sadenice a 10 l/ks pre sadenice s výškou 50 cm,
· režim polievania bude prispôsobený zrážkam, vlastnostiam pôdy 
a pod.,
· ošetrovanie, resp. ochrana proti nepriaznivým abiotickým a biotickým vplyvom prostredia, realizácia preventívnych postrekov insekticídnymi 
a fungicídnymi prípravkami,
· ručné vypletie alebo kosenie v okruhu 1 meter od bázy dreviny min. 2 x ročne,
· dodatočné mulčovanie drevín drevenou štiepkou z vŕby alebo topoľa 1 x ročne,
· priebežná kontrola ukotvenia a ochrany proti ohryzu s opravou poškodených častí priebežne počas zálievky,
· každoročné opakovanie aplikácie chemickej formy ochrany sadeníc proti zimnému poškodzovaniu odhryzovaním zverou, aplikovaný počas jesene podľa odporúčaní výrobcu,
· správa o termínoch a rozsahu realizovanej starostlivosti, najmä s údajmi 
o zdravotnom stave a úhyne drevín, zistených podmienkach prostredia, navrhovaných a realizovaných opatreniach, bude zaslaná e-mailom objednávateľovi raz mesačne,
· odborná starostlivosť o stromy zahrňuje aj záverečné ošetrenie a zabezpečenie optimálnych podmienok pre rast stromov po ukončení starostlivosti,
· realizácia dosadby na počet a druhové zloženie pôvodne vysadených vzrastlých sadeníc bude v prípade, že ich ujateľnosť na danej lokalite klesne pod 90 % s realizáciou dosadby v najbližšom možnom vhodnom termíne,
· realizácia dosadby na počet a druhové zloženie pôvodne vysadených sadeníc s výškou 50 cm bude v prípade, že ich ujateľnosť na danej lokalite klesne pod 50 % s realizáciou dosadby v najbližšom možnom vhodnom termíne,
· dodávateľ môže poveriť starostlivosťou o vysadené stromy tretiu osobu, za činnosť takejto osoby však zodpovedá akoby tieto činnosti realizoval sám,
· o poverení tretej osoby bude dodávateľ písomne informovať objednávateľa zaslaním 
e-mailu najneskôr tri dni po poverení,
· dodávateľovi vzniká nárok na zaplatenie ceny za poskytnuté  časti diela za kalendárny rok po uplynutí príslušného kalendárneho roka, súčasťou faktúry budú podpísané správy o starostlivosti za kalendárny rok a preberací protokol.






































Príloha č. 2
Mapový podklad s vyznačením územia 


1. lokalita „Račiansky potok, úsek 1 a 2“ – pozemky E-KN, parc. č. 4209/1, 4208, 4207/2 a pozemok C-KN, parc. č. 2065/2 v k.ú. Vajnory o celkovej výmere 33 511 m2
[image: Obrázok, na ktorom je mapa

Automaticky generovaný popis]obr. 1 – širšie vzťahy lokality „Račiansky potok, úsek 1 a 2“ 











[image: Obrázok, na ktorom je elektronika, obvod

Automaticky generovaný popis]obr. 2 – vyznačená plocha plánovanej výsadby










Príloha č. 3
Návrh na plnenie kritérií

Príloha č. 4
Zoznam subdodávateľov

[bookmark: _Hlk24709506]ÚDAJE O VŠETKÝCH ZNÁMYCH SUBDODÁVATEĽOCH 
NA PREDMET ZMLUVY

v súlade s § 41 ods. 3 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov
Predmet zmluvy: .............................
  
	Por. č. 
	Subdodávateľ 
	Identifikačné číslo, ak nebolo pridelené identifikačné číslo
	Hodnota plnenia vyjadrená v percentách  (%) k ponukovej cene
	Osoba oprávnená konať za subdodávateľa (meno a priezvisko, funkcia)
	Predmet subdodávky

	
	
	
	
	
	

	
	
	
	
	
	

	
	
	
	
	
	

	
	
	
	
	
	



V ........................ dňa ................................


                                                                                                                                    pečiatka a podpis uchádzača	

Pozn.: 
V zmysle § 2 ods. 5 písm. e) zákona o verejnom obstarávaní je subdodávateľom hospodársky subjekt, ktorý uzavrie alebo uzavrel s úspešným uchádzačom písomnú odplatnú zmluvu na plnenie určitej časti zákazky.
Subdodávateľ znamená fyzickú alebo právnickú osobu, ktorá na základe zmluvy s úspešným uchádzačom bude realizovať pre uchádzača určité služby v zmysle predmetu zákazky.
Percentuálny podiel ich služieb je z celkovej ceny diela  s DPH.
Uchádzač uvedie za subdodávateľa : názov alebo obchodné meno, sídlo alebo miesto podnikania, štát, IČO; a v predmete subdodávky rámcový popis rozsahu služby, ktorú  bude vykonávať;
Vysvetlenie
Úspešný uchádzač  pri uzatváraní zmluvy vyplní súvisiaci formulár -Údaje o všetkých známych subdodávateľoch na predmet zmluvy.

